Universis presentes litteras inspecturis, nos Henricus de Gleriis, canonicus et archipresbiter ecclesie Eduensis, tenens a viris venerabilibus et discretis decano et capitulo ecclesie Eduensis terras que vulgariter appellantur terre de Corbigniaco, notum facimus quod in nostra presentia propter hoc specialiter constitute Mariona, relicta Audeneti de Coart, et Mariona, uxor Naudeti, filii quondam Perroti domni Johannis, non coacte, non decepte nec in aliquo defraudate, immo sponte et provide et ex certa scientia, ut ipse asserunt coram nobis, recognoscunt et confitentur publice et in jure coram nobis, presente Hugoneto, filio quondam Christianeti dicti Malvoisin, videlicet dicta Mariona, uxor dicti Naudeti, de consensu et auctoritate ipsius Naudeti, mariti ipsius, in nostra presentia propter hoc specialiter constituti, eidem uxori sue super inferius annotatis auctoritatem prestantis et mandatum speciale, quod ipse relicta et uxor olim vendiderunt et quittaverunt predicto Hugoneto pro duodecim solidis Viennensium, jam solutis ab eodem Hugoneto, fructus et exitus quarte pactis cujusdam pecie terre, site juxta terras que dicuntur terre de Corbigniaco ex una parte, et juxta viam publicam per quam itur a civitate Eduensi apud Auceium ex altera, et partitur cum Hugoneto dicto Grimo; item, et octave partis alterius pecie terre, site juxta pratum de la Noe, ex una parte, et juxta pratum de Planchia ex altera, percipiendos et levandos a dicto Hugoneto emptore, a festo Nativitatis beati Johannis Baptiste proximo preterito usque ad finem et complectionem octo annorum. Predicte vero Mariona, relicta dicti Audeneti, et Mariona, uxor dicta Naudeti, non coacte, non decepte, ut ipse asserunt coram nobis, vendunt, quittant et concedunt imperpetuum predicto Hugoneto, filio dicti Christianeti, et suis, predictam quartam partem dicte terre, site juxta terras de Corbigniaco predictas, et octavam partem dicte pecie terre site juxta pratum de la Noe, cum fundo, appendiciis et pertinenciis earumdem, pro quadraginta solidis Turonensium bonorum et legalium jam persolutis integre ipsis relicte et uxori, a dicto emptore, prout ipse asserunt coram nobis. De quibus predictis venditis dicte relicta et uxor, venditrices, se devestientes, etc., ita tamen quod ipse emptor et sui solvant et reddant singulis annis imperpetuum ecclesie Eduensi unum denarium censualem, in quo denario predicta vendita ipsi ecclesie ex annuo censu tenentur obligata. Que predicta universa et singula, prout superius sunt expressa, predictus Naudetus in nostra presentia propter hoc specialiter constitutus, vult, laudat et concedit dicto emptori et suis, rata, grata habens atque firma, et promittit idem Naudetus per juramentum, etc. Datum et actum anno Domini Mº CCº nonagesimo primo, mense februarii.